L-editorjal uwa ta' sudisfazzjon għall-Akkademja tal-Malti li tippubblika ħarġa bħal din li għaliha qed jikkontribwixxu riċerkaturi żgħażagħ u oħrajn ta' esperjenza. Magħhom qed inżidu lill-mibki Ġorġ Mifsud-Chircop. Kien għaddielna l-manuskritt xi snin ilu u, bejn minħabba li kellu manuskritti oħrajn biex jidhru f'Il-Malti u minħabba t-tul tal-ktiba, l-istudju fuq il-ħrafa li qed nippubblikaw kien baqa' fil-kexxun. Sehmu jerġa' jfakkarna t-telfa kbira li ġarrabna meta ħalliena dan ir-riċerkatur dedikat. L-istudji l-oħra kollha jgħidulna xiħaġa ġdida. Id-dokumentazzjoni tal-kliem Sqalli miktub mill-Maltin fiż-Żmien Nofsani tkompli tikxef l-intensità tal-kuntatt bejn iż-żewġ gżejjer. Il-kritika fuq Leli ta' Ħaż-Żgħir tingħażel minn kulma ġie ppubblikat s'issa fuq dan ir-rumanz għax qed tirrivaluta l-mertu letterarju. Il-fehma ta' Lawrenz Cachia hija reazzjoni intelliġenti għad-dibattitu li jqum minn żmien għal żmien fil-qasam tal-ortografija dwar lista ta' kliem li, ejjew nammettuha, tħabbat lill-kittieba u l-istudenti. Qed jingħata tagħrif bijografiku ġdid fuq l-antikwarju Skoċċiż Somerville li jingħad kien niseġ grammatika u dizzjunarju tal-Malti. It-tagħrif bijografiku fuq Patri Fidiel, predikatur imfittex fi tmiem is-seklu 18,1 l-analiżi lingwistika ta' waħda mill-prietki tiegħu jħeġġuna nkomplu nivvalorizzaw l-element lingwistiku tal-prietki Il-poeżija ta' Vinċenzo Caruana għandha wkoll valur fl-istorja tal-letteratura bikrija bil-Malti. Żewġ studji fuq il-qarċilla tal-1760 ikomplu jikxfu l-merti letterarji ta' Dun Feliċ Demarco. Ir-rabta sentimentali tal-emigranti Maltin fl-Afrika ta' Fuq ma' art twelidhom hija mistħarrġa permezz tal-kontribuzzjonijiet fil-gazzetti li huma kienu bdew joħorġu u li fihom kienu jirriflettu fuq it-telfa li jġarrbu jekk ma jibqgħux jitkellmu bil-Malti. In-nota fuq de Soldanis tistieden riċerka akbar fuq ir-rabta tiegħu mal-Kapuċċini ta' Għawdex. Fi tmiem il-volum qegħdin jidhru l-ġrajjiet ewlenin tal-Akkademja matul is-snin 2004-2009 biex nagħtu rendikont tal-ħidma li saret. Xi membri ilhom jitolbuna nippubblikaw x'qed nagħmlu, kif kien isir żmien ilu. Fil-ħarġa li jmiss se nkomplu dan ir-rendikont. Tajjeb infakkru li Il-Malti huwa biss wieħed mill- proġetti tal-Akkademja. Ħidma oħra hija t-taħditiet li norganizzaw regolarment, speċjalment dan l-aħħar bl-għajnuna tal-uffiċjali edukattivi tal-Malti (David Agius Muscat, David Muscat u George Mifsud). Il-lejliet mużiko-letterarji li fihom infakkru b'mod mill-aktar dinjituż lill-kittieba ewlenin tagħna ma jonqsux, u matul is-sentejn li għaddew iċċelebrajna 'l Dun Karm, lil Patri Anastasju Cuschieri, 'il Rużar Briffa u 'l Anton Buttigieg. Nagħtu wkoll għajnuniet finanzjarji biex jitwettqu proġetti marbutin mal-letteratura: l-għajnuna għall- ħruġ tad-diski kompatti bil-lirika tal-poeti, u sehemna fir-restawr tal-manuskritt tal-Kantilena, huma xhieda f'waqtha.